32002R1667
L 252/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1667/2002 НА КОМИСИЯТА
от 19 септември 2002 година
за изменение на Регламент (ЕО) № 2535/2001 за определяне на подробни правила за прилагане на Регламент (ЕО) № 1255/1999 на Съвета по отношение на режима на внос на мляко и млечни продукти и за откриване на тарифни квоти, и за дерогация от този регламент
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), последно изменен с Регламент (ЕО) № 509/2002 на Комисията (2), и по-специално член 29, параграф 1 от него,
като взе предвид Регламент (ЕО) № 1151/2002 на Съвета от 27 юни 2002 г. за установяване на някои отстъпки под формата на тарифни квоти на Общността за определени селскостопански продукти и за предвиждане на адаптиране, като самостоятелна и преходна мярка, на някои селскостопански отстъпки, предвидени в Европейското споразумение с Естония (3), и по-специално член 1, параграф 3 от него,
като взе предвид Регламент (ЕО) № 1361/2002 на Съвета от 22 юли 2002 г. за установяване на някои отстъпки под формата на тарифни квоти на Общността за определени селскостопански продукти и за предвиждане на адаптиране, като самостоятелна и преходна мярка, на някои селскостопански отстъпки, предвидени в Европейското споразумение с Литва (4), и по-специално член 1, параграф 3 от него,
като взе предвид Регламент (ЕО) № 1362/2002 на Съвета от 22 юли 2002 г. за установяване на някои отстъпки под формата на тарифни квоти на Общността за определени селскостопански продукти и за предвиждане на адаптиране, като самостоятелна и преходна мярка, на някои селскостопански отстъпки, предвидени в Европейското споразумение с Латвия (5), и по-специално член 1, параграф 3 от него,
като взе предвид Регламент (ЕО) № 1408/2002 на Съвета от 29 юли 2002 г. за установяване на някои отстъпки под формата на тарифни квоти на Общността за определени селскостопански продукти и за предвиждане на адаптиране, като самостоятелна и преходна мярка, на някои селскостопански отстъпки, предвидени в Европейското споразумение с Унгария (6), и по-специално член 1, параграф 3 от него,
като има предвид, че:
(1)
Регламент (ЕО) № 2535/2001 на Комисията (7), последно изменен с Регламент (ЕО) № 1165/2002 (8), определя, inter alia, подробни правила за прилагане на режима на внос на мляко и млечни продукти, предвиден в Европейските споразумения между Общността и някои централно- и източноевропейски страни. Той следва да бъде изменен, за да се приложат отстъпките, предвидени в Регламенти (ЕО) № 1151/2002, (ЕО) № 1361/2002, (ЕО) № 1362/2002 и (ЕО) № 1408/2002.
(2)
Новите квоти следва да бъдат открити на 1 октомври 2002 г. и съществуващите квоти да бъдат открити отново, ако количествата, произтичащи от новите квоти, надвишават количествата, които са открити през юли 2002 г. Тъй като квотите за внос, предвидени в Регламент (ЕО) № 2535/2001, обикновено се откриват на 1 юли, следва да се предвиди разпоредба за дерогация от членове 6, 12 и 14 от посочения регламент.
(3)
Някои нови квоти включват ограничени количества, които правят член 13, параграф 2 от Регламент (ЕО) № 2535/2001 неприложим. Поради това тази разпоредба следва да се адаптира.
(4)
Възстановяването на вносните мита върху продуктите, изброени в части 8 и 9 от приложение I към Регламент (ЕО) № 2535/2001, така както е съществувало преди влизането в сила на настоящия регламент, и внасяни с лицензии, използвани от 1 юли 2000 г. нататък, попада в обхвата на членове 878-898 от Регламент (ЕИО) № 2454/93 на Комисията от 2 юли 1993 г. за определяне на разпоредби за прилагането на Регламент (ЕИО) № 2913/92 на Съвета относно създаването на Митнически кодекс на Общността (9), последно изменен от Регламент (ЕО) № 444/2002 (10).
(5)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2535/2001 се изменя, както следва:
1.
В член 5 буква б) се заменя със следното:
„б)
квотите, предвидени в Регламенти (ЕО) № 2290/2000, (ЕО) № 2433/2000, (ЕО) № 2434/2000, (ЕО) № 2435/2000, (ЕО) № 2475/2000, (ЕО) № 2851/2000, (ЕО) № 1151/2002, (ЕО) № 1361/2002, (ЕО) № 1362/2002 и (ЕО) № 1408/2002;“.
2.
В член 13, параграф 2 първата алинея се заменя със следното:
„Заявленията за лицензии се отнасят до не повече от 10 % от наличното количество по квотата за шестмесечния период, съгласно член 6, и включват не по-малко от 10 тона.“
3.
В приложение I, част Б точки 4, 7, 8 и 9 се заменят с текста в приложението към настоящия регламент.
Член 2
1. Без да се засягат член 6 и член 14, параграф 1 от Регламент (ЕО) № 2535/2001, заявленията за лицензии за внос за периода от 1 юли до 31 декември 2002 г. могат да бъдат подавани от 1 до 10 октомври 2002 г. за квотите, открити на 1 октомври 2002 г., които са посочени в част Б, точки 4, 7, 8 и 9 от приложение I към него.
Заявленията за лицензии се отнасят до не повече от 10 % от количеството по квотата, открита на 1 октомври 2002 г., и включват не по-малко от 10 тона.
2. Без да се засяга член 12 от Регламент (ЕО) № 2535/2001, операторите, които са подали заявления за лицензия за внос по една от квотите, посочени в част Б, точки 4, 7, 8 и 9 от приложение I към посочения регламент, могат в рамките на периода за подаване от 1 до 10 юли 2002 г. да подадат допълнително заявление по същата квота, съгласно настоящия регламент.
Член 3
Настоящият регламент влиза в сила на 1 октомври 2002 г.
Член 1, параграф 3 се прилага от 1 юли 2002 г., с изключение на откриването на квотите 09.4776, 09.4777 и 09.4778 в част Б, точка 4 от приложение I към Регламент (ЕО) № 2535/2001.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 септември 2002 година.